Fi Franza jmutu erba' persuni kawża ta' maltemp qawwi
Minn tal-inqas erba' persuni mietu b'għexieren oħra rrapportati nieqsa kawża tal-għargħar qawwi li laqat ix-Xlokk ta' Franza u l-Majjistral tal-Italja. Ħafna mid-djar inqerdu, bil-maġġoranza tat-toroq spiċċaw mgħarrqa f'Nizza. Il-medda twila ta' bajjiet li ma jispiċċaw qatt fil-kosta tar-Rivjera Franċiża spiċċaw f'xena kerha ta' ħmieġ li kaxkar miegħu l-maltemp. Sadanittant, il-ħaddiema tas-salvataġġ intensifikaw l-isforzi għat-tfittxijiet tagħhom hekk kif bħalissa għad hemm 20 persuna rrapportati nieqsa. Nizza u l-postijiet tal-madwar esperjenzaw kważi nżul ta' 12-il xahar xita fi 12-il siegħa fi tmiem il-ġimgħa li għadda. Il-maltemp resaq lejn it-Tramuntana tal-Italja, li wkoll qed tesperjenza rekord ta' xita.